Document ID: 31990D0187

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 20ής Απριλίου 1990
που τροποποιεί την απόφαση 90/161/ΕΟΚ σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο
(90/187/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και τα χοιροειδή (1), όπως τροποποιήθηκε τελευταία από την οδηγία 89/662/ΕΟΚ (2), και ιδίως το άρθρο 9,
την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 8,
την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από την οδηγία 89/662/ΕΟΚ, και ιδίως το άρθρο 7,
Εκτιμώντας:
ότι διαπιστώθηκαν αρκετά κρούσματα κλασικής πανώλης των χοίρων σε τμήματα του Βελγίου με μεγάλη πυκνότητα χοίρων·
ότι είναι δυνατόν τα κρούσματα αυτά να θέσουν σε κίνδυνο αγέλες άλλων κρατών μελών δεδομένων των συναλλαγών ζωντανών χοίρων, νωπού κρέατος και ορισμένων προϊόντων με βάση το χοίρειο κρέας·
ότι, εφόσον είναι δυνατόν να προσδιορισθεί η γεωγραφική περιοχή η οποία είναι ιδιαίτερα επικίνδυνη, οι περιορισμοί στις συναλλαγές θα πρέπει να εφαρμόζονται σε περιφερειακή βάση·
ότι, λόγω της επιδημίας κλασικής πανώλης των χοίρων, η Επιτροπή θέσπισε την απόφαση 90/161/ΕΟΚ της 30ής Μαρτίου 1990 σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο (5)·
ότι είναι αναγκαίο να προσαρμοσθούν τα περιοριστικά μέτρα, ώστε να ληφθούν υπόψη η εξέλιξη της ασθένειας και ορισμένες ενέργειες που πραγματοποιήθηκαν από τις βελγικές αρχές·
ότι οι βελγικές αρχές ανέλαβαν την υποχρέωση να εφαρμόσουν τα εθνικά μέτρα που είναι απαραίτητα για να εξασφαλισθεί η αποτελεσματική εφαρμογή της παρούσας απόφασης·
ότι είναι αναγκαίο να παρασχεθούν στην Επιτροπή όλες οι απαραίτητες πληροφορίες προκειμένου να επανεξετασθούν οι διατάξεις της παρούσας απόφασης·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 90/161/ΕΟΚ τροποποιείται ως εξής:
1. Στο άρθρο 1, προστίθεται η ακόλουθη παράγραφος 3:
«3. Οι περιορισμοί που αναφέρονται στην παράγραφο 1 πρώτη περίπτωση δεν εφαρμόζονται στο νωπό χοίρειο κρέας και στα προϊόντα με βάση το χοίρειο κρέας, που λαμβάνονται από χοίρους οι οποίοι:
α) έχουν σφαγεί μετά τις 17 Απριλίου 1990·
β) προέρχονται από τα μέρη του εδάφους του Βελγίου τα οποία αναφέρονται στο παράρτημα Ι, εξαιρουμένων εκείνων που αναφέρονται στο παράρτημα ΙΙ·
γ) έχουν υποβληθεί σε κτηνιατρική εξέταση στην εκμετάλλευση προέλευσης από κτηνίατρο που έχει υποδείξει η αρμόδια κτηνιατρική αρχή και έχουν θεωρηθεί απαλλαγμένοι από ασθένεια· η εξέταση αυτή πρέπει να πραγματοποιείται εντός των 24 ωρών που προηγούνται της σφαγής·
δ) προέρχονται από εκμετάλλευση στην οποία έχει πραγματοποιηθεί δειγματοληπτική εξέταση αίματος της οποίας τα αποτελέσματα ήταν αρνητικά·
ε) έχουν μεταφερθεί απευθείας από την εκμετάλλευση προέλευσης στο σφαγείο· τα χρησιμοποιούμενα μέσα μεταφοράς πρέπει να καθαρίζονται και να απολυμαίνονται μετά από κάθε χρήση».
2. Στο άρθρο 2, στις παραγράφους 1, 2 και 3, προστίθεται η ακόλουθη ένδειξη:
«όπως τροποποιήθηκε από την απόφαση 90/187/ΕΟΚ».
3. Στο άρθρο 4, η ημερομηνία «17 Απριλίου 1990» αντικαθίσταται από την ημερομηνία «3 Μαΐου 1990».
Άρθρο 2
Τα κράτη μέλη τροποποιούν τα μέτρα που εφαρμόζονται στις συναλλαγές ώστε να συμμοφωθούν με την παρούσα απόφαση. Ενημερώνουν αμέσως την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 20 Απριλίου 1990.

Labels: 3
0
18
6